Cesarhanmun/geonobi-data huggingface dataset:
地名: 機張 (慶尚道, 縣（監）)
年: 1738.0

○憲府
                【持平金尙迪。】
              申前啓, 不允。 又啓言: "郭外尼舍, 已乖斥左道之義, 而複房幽室, 便作閭寡淫奔之窟, 請東郊兩尼舍, 竝令京兆卽日毁撤。 近日士大夫, 名檢掃地。 娼家妓房, 便作奔走之場, 針婢醫女, 各占風流之案, 甚至閭巷良女, 姿色稍麗, 則身在法從, 要路劫幣, 擧世傳說, 貽羞簪紳。 請前持平鄭廣運刊去侍從之列, 知敦寧李箕翊與凶衍親弟結媾, 請罷職不敍。 前持平鄭俊一逆孥酌處之時, 事多苟且, 請罷職。 吏曹堂上旣通宋敎明之銓郞, 旋沮其進, 非愼公議待名官之道, 請重推。 閔瑗之庸瑣、趙世垕之疲懦, 不合春坊, 請勿復檢擬。 西邑大賊, 掠取公貨, 而尙無狀聞, 請平安監司閔應洙推考, 地方官拿處, 營將罷職。 機張、盈德兩倅之旣貶仍置, 非嚴黜陟之意, 請監司李箕鎭推考, 兩邑守令罷職。 慶尙水使梁彬昏耄殘劣, 請改差。" 批竝不允, 推考及末段三事依啓。
地名: 機張 (慶尚道, 縣（監）)
年: 1752.0

○問莫烈及德伊, 皆炤之老婢也。 供, 皆言草貞妖惡之擧、咀呪祈祝之事。 命仁明移送秋曹, 景明更爲拿來。 問景明以亮濟自來擲占之狀, 命探來其行裝於占男家, 右邊捕將張泰紹曰: "欲取其占書與占錢, 送捕校於占男家, 則李麒祥蒙放後以爲, ‘非汝家之在於吾家近處, 則吾豈有今番事?’ 毁出其家, 故不得搜來矣。" 上厲聲曰: "不知國恩, 毁人閭家, 是移怒也, 便是向上不恭。 李麒祥拿來。" 大司諫安&#x20371;曰: "此非鞫廳罪人, 則都事出送, 似不當矣。" 上曰: "所達非矣。 催促都事, 使之拿來。" 麒祥入, 敎曰: "酌處之時, 仍任其將, 雖冥頑庶可感動, 而十度之刑, 因此生憤作此無據叵測之事, 向上不恭, 其律輕乎? 然無於法之法, 不欲創開, 雖不遲晩取招而正法, 其在君君臣臣之道, 不可尋常處之, 刑問一次, 機張縣限己身定配, 待開門押送。" 又敎曰: "《傳》云, ‘見無禮於其君, 如鷹鸇之逐鳥雀’, 今者李麒祥自犯向上不恭, 身爲執法之臣, 宜請重律, 而敢請其減, 焉敢若此? 大司諫安&#x20371;先遞差罷職不敍。" 又敎曰: "今因臺臣事聞之, 正言徐命天退待云。 其所請放恣無嚴, 不可置之於臺閣。 先遞差, 施以告身之律。" 又敎曰: "趙載敏大司諫除授。"
地名: 機張 (慶尚道, 縣（監）)
年: 1755.0

○上召前監司李彛章等, 問諸路事。 彛章曰: "倭情甚狡, 每以亂出館門, 恐喝萊伯, 故所請皆許。 當初約條, 館倭亂出者斬。 繼自今朝廷, 宜査亂出之故, 咎在萊伯則罪萊伯, 館倭故犯則斬館倭, 然後可杜後弊。 且對馬島甚小, 與機張一縣相當。 常稱我國曰大朝廷, 此後則自上勿煩綸音, 使廟堂稟旨, 令萊伯曉諭, 以張國威, 且此島在兩國之間, 常以七分恩三分威御之, 俾渠勿敢生輕朝廷之心焉。" 上曰: "善。 予得御倭要道矣。" 仍令備局知悉。 彛章之莅東萊也, 能以威明制館倭, 戢其狡習, 上嘉之擢慶尙監司, 纔遞歸, 故所達如此。 命諸路糴穀停捧, 上以明年春, 當上號陳賀, 而蔀屋之民, 囚繫囹圄, 督徵逋負, 非同慶之意, 命停之。 又命北關凶荒尤甚邑停捧奴婢身布, 減慶興府內司奴婢身布, 慶興, 國初龍興之地, 從咸鏡前監司金漢喆言也。
地名: 機張 (慶尚道, 縣（監）)
年: 1770.0

○上御延和門, 拿入太僕官金相直, 棍配機張, 命兵判棍問太僕下人仲義, 海島爲奴, 蓋陵幸回駕時, 世孫宮鐵刻達字, 中官中路見失, 仲義得之, 上以其故物, 且關係莫重, 命譏捕, 仲義掩置, 及夫懸賞求之之後, 始來納, 故有是命, 而相直則以仲義卽私賤, 而雇充太僕隷之罪也。
地名: 機張 (慶尚道, 縣（監）)
年: 1783.0

○放機張縣定配罪人沈能一。 能一, 儀之之姪子也。 英宗辛卯, 儀之與韓鍮, 同時被戮, 而能一坐配機張縣。 至是其奴厚三, 擊錚訟冤。 上特放之。
地名: 機張 (慶尚道, 縣（監）)
年: 1795.0

○命坡州牧使洪龍鎭
              巨濟府充軍, 高陽郡守王道常
              機張縣充軍, 嚴飭門將, 毋納畿伯疏啓。 敎曰: "當初則渠輩亦人耳, 必不知奉命而然。 毋論如此如彼, 幺麿蟣蝨婢屬之放良, 渠輩何敢稱以官長, 出頭現影乎? 後弊所關, 不可不嚴治。 拿來罪人洪龍鎭巨濟府充軍, 王道常
              機張縣充軍。 該牧出置者之不知在處, 今幾十年之久, 擧措雖非常道, 意義定在絶纓。 鍮匙拘飯者, 孰不知之, 則渠輩雖武弁, 焉敢爲此虛僞奇怪, 不誠無實之事乎? 雖以不治治之, 略施充軍, 而畿伯狀啓或上疏, 踰城門或闕門, 當該門將, 施以軍律, 以此分付。"
地名: 機張 (慶尚道, 縣（監）)
年: 1819.0

○戊寅/推鞫酌處諸罪人。 罪人金在默, 本以南平官奴, 奸黠浮浪, 除案被黜, 以寡女犯奸之罪, 定配渭原後, 移楚山。 在渭原時, 與謫客金魯亨面熟矣, 自謫逃躱, 漂遊四方, 掛凶書于華城, 譏詗被捉, 自華城捉送捕廳, 至於王府鞫問, 而前後供招皆以爲 "路逢金魯亨之八寸親魯信, 相與親熟, 仍作伴訪魯亨之弟魯鼎
              機張謫所, 受其書札, 傳于光陽故僉使姜昌一之子周喆。 昌一, 光陽之富民也, 將借其錢貨, 辦四五隻船, 又造火藥火箭等兵器, 以爲泛海稱兵之計, 金魯信爲都元帥, 諸將八十, 大兵十萬, 以此意掛榜于華城。 榜文則金魯信之自製手書者, 而渠使雇工李哲揭之云。" 自鞫廳, 發捕諸人, 盤詰面質, 則李〈哲〉供以爲, "在默給渠一緡錢一件襪, 使之揭榜云。" 姜周喆供以爲, "與在默及魯亨, 魯鼎, 面目素昧云。" 金魯亨供以爲, "同爲謫客, 數次來訪, 故見之。 而在默之移配楚山以後, 不相接面云。" 金魯鼎供以爲, "乙亥年間, 有過客自稱金成淳, 來訪, 謂 ‘與乃兄相親,’ 而蹤跡殊常, 故不甚接待, 到今思之, 乃其時所見人云。" 而魯亨、魯鼎所供, 皆以爲 ‘近族, 元無金魯信爲名者云,’ 魯鼎文書中, 有 ‘姜在健涉海入島, 留連數月之語。’ 以此問于魯鼎, 魯鼎供以爲, "在健嘗受學於渠叔日柱, 入島訪師云。" 令該道, 捉囚究問, 京畿監司趙鐘永, 捉致盤問於營庭。 在健供以爲, "入島訪師酬酢之際, 其師日柱以爲, ‘聖吉每於幸行時, 擊錚供辭, 皆所自製。 而擊錚之擧, 侄兒皆以爲不緊, 而吾旣一縷在世, 先父之事, 不一陳暴, 則生不如死云。’ 又以爲 "入島時, 知其狀者, 惟日柱之侄魯翊。" 而在健文書中, 魯翊書札, 有 ‘凶輩醞釀之語, 畿營以此修啓, 自捕廳, 發捕盤問。 在健則一如前供, 魯翊則供以爲 "本來無識浮浪著名, 朝廷義理, 實所不知, 而祖與叔作隻之人, 認爲凶輩, 此指金履陽也。 旣知有嫌, 豈可以恩人稱之乎?" 云。 鞫廳請竝嚴刑, 敎曰: "今見其供, 情節旣無涉於擧兵之案。 至於聖吉上言, 旣以日柱, 搆送納供, 此乃吐實也, 輸情也。 搆送之日柱, 置而不論, 謂其指使於幽陰之中, 必無不知, 而更問於兩囚, 則實未知其中窾。 況此獄起於上言之初則可也, 到今帖伏寢息之後, 追援丁丑之獄, 忽復窮覈者, 以事理則先後顚倒, 以刑政則大非朝家化龍蛇安反側之意, 卿等其更深思。 大抵龜、祿之凶言凶圖, 婦孺皆言, ‘我東萬世君臣上下之所當嚴守也,’ 惟此大義理, 秉而討之者, 爲忠爲人黨而護之者爲逆爲鬼, 爲今日臣子, 其可不知乎? 在健則實涉於背公死黨之跡, 知而故犯, 則其罪冞重。 魯翊則認秉討爲作隻, 指其人爲凶輩者, 專昧父不受誅父受誅之義, 迷而能覺, 則情有可原。 好生天地之德, 革心革面, 《大易》之訓。 朝家縱或失刑於如渠一二狐鼠, 何損威武乎? 以此判付內辭緣, 兩囚處, 嚴明曉諭, 取其自服, 萬一迷不知悟, 頑拒遲晩, 加刑取服。" 鞫廳奉敎, 嚴明曉諭於兩囚, 兩囚皆有感悟之意, 皆以改心革面, 納供, 而鞫廳以援本塞源之意, 更請嚴刑得情。 敎曰: "觀此兩囚之供, 可知悔心之已萌。 旣聽其服從, 又刑之, 民孰信令? 卿等未之思也。 此獄肯綮, 在於魯信。 而魯信之跡, 殆同捕風, 卿等謂此漢有乎? 無乎! 眞乎假乎! 金在默之援告李哲之掛榜, 純是實情, 別無奸詐乎? 無論虛實, 所當覈者, 擧兵。 而今以上言之舊案, 忽作謀叛之新證, 於理當乎否乎? 獄已老矣, 情不得矣, 徒擾百姓之心, 重貽朝廷之羞。 卿等獨不勞且苦乎? 已服之兩囚外, 諸囚, 一倂更爲嚴覈, 期得實情。" 鞫廳嚴刑究問於金在默, 在默始發直招以爲, "所謂金魯信, 本無其人, 卽渠詐稱也。 姜昌一則不給債錢, 金魯鼎則委訪謫所, 不爲饋飯, 皆曾所含憾, 以此誣陷云。" 而謊誕樂禍, 煽動人心, 乃其本性凶狡也。" 敎曰: "觀此所供, 益知本事之虛謊。 當初亨、鼎兩囚之發捕, 朝家非不爲疑, 特以其號至凶, 不可不一覈故耳。 所謂擧兵之案, 今旣脫空, 不必久爲滯囚。 而姜周喆亦然, 至於健、翊兩囚, 所坐雖不同, 旣以昔迷今覺, 自服, 亦合卽處。 而閱月設鞫, 徒致騷擾, 徒傷事體。 金魯亨、金魯鼎, 還發配所, 姜在健、金魯翊, 放逐鄕里, 姜周喆, 亦爲放送, 金在默、李哲還囚捕廳, 推鞫撤罷。"
地名: 機張 (慶尚道, 縣（監）)
年: 1832.0

○敎曰: "今番疏放之擧, 出於遇災修省之意, 而有司之按例擧行, 不足爲應天以實, 導迎和氣之實心實政。 放逐罪人宋成龍、李寅溥、金敎根、金炳朝, 鍾城府投畀罪人申允祿, 穩城府充軍罪人黃允中, 興陽縣屛裔罪人韓植林, 金甲島爲奴罪人申鼎朝, 古今島爲奴罪人韓鼎鎭, 南海縣安置罪人金鏴, 珍島郡安置罪人李永純, 機張縣流三千里罪人金元喜, 幷永送, 以示朝家曠蕩之典。" 政院議啓: "請寢罪人李寅溥、金敎根、黃允中、韓植林、申鼎朝、韓鼎鎭、金鏴、李永純, 放送之命。" 批曰: "今者之擧, 意豈徒然? 已往之事, 欲一切付之忘域, 勿復煩啓, 卽爲頒布。" 王堂聯箚, 大司諫南履懋, 上疏請寢成命, 批曰: "勿煩。"
地名: 熊川 (慶尚道, 縣（監）)
年: 1454.0

○癸巳/議政府據慶尙道監司關啓: "熊川縣, 新設殘邑, 而奴婢又少, 支待倭客甚難, 請以旁近諸邑典農寺奴婢及亂臣奴婢三十五口屬倭館。" 從之。
地名: 熊川 (慶尚道, 縣（監）)
年: 1458.0

○丙寅/刑曹據慶尙道觀察使啓本啓: "密陽、金海、昌原等諸邑奴婢, 抄定于新設熊川縣, 右奴婢等居本土往來熊川, 供役爲難。 本縣元居諸司奴婢等, 是公賤, 請抄一百口定屬, 令前給諸色奴婢仍舊安業。" 從之。
地名: 熊川 (慶尚道, 縣（監）)
年: 1467.0

○慶尙道體察使曺錫文等啓曰: "臣等觀本道諸鎭置軍便否, 若於晋州鎭, 合泗川鎭軍, 置二旅; 安東、尙州兩鎭, 設節度副使, 置二旅; 迎日鎭, 合寧海鎭, 置二旅; 東萊、熊川兩鎭, 各置三旅; 巨濟、南海兩鎭, 各置二旅; 左右道節度使營, 各置四旅, 則庶幾應援得宜, 兵勢益壯, 實爲長策。 但南海鎭, 環海絶島, 四面受敵, 而常以縣南城峴爲賊路要衝, 悉軍以禦。 官府糧餉兵器, 則皆在城中, 而無一人守之, 殊失措置。 請自今謹烽燧遠斥候, 令軍士盡守城中。" 又啓: "密陽府
              守山堤屯田農夫, 請以本府居諸司奴七十名, 除番上役之。 農牛勿令諸邑分養, 而用屯田之穀, 養於本府。 監考等, 如有盡心農務, 得穀萬石者, 論賞; 其不致意, 所得最少者, 科罪。 又以省峴道察訪, 兼任監之。" 皆從之。
地名: 熊川 (慶尚道, 縣（監）)
年: 1469.0

○傳旨義禁府: "永屬亂臣康純妻富貴于昆陽, 妾春月于熊川, 弟末生于海南, 孽弟春生于固城, 子碩孫妾玉今于河東, 妾觀音非于泗川, 吳致權母卜之、妹五音粥于茂長, 閔叙妻石非于金海, 孽弟吾乙未于興陽, 朴自河兄自江于河東, 卞自義妻終生于固城, 曺敬治繼母終今、孽兄仲生ㆍ繼生ㆍ末生于長鬐, 李之楨父灼于寧海, 盧守同父祐于昌原, 崔戒之妻敬順于三元, 妾流伊、今音德于昆陽, 張益之妻甫德、妾子亡金ㆍ今音同于固城, 張順之妻陽非、妾龍非于盈德, 蔣西妻仲今、妾介德ㆍ延非于機張, 辛井保妻召史于寧海, 金實父憐先、妻權月、後妻善莊于鎭海, 曺允信父夢暉、文致彬父郁于興陽, 妾訥加伊、性非于光陽。 安置吳致權孽三寸叔加八里、卜仲于茂長, 閔叙妾女壻李玉山、三寸姪信同于昌原, 三寸姪乙同于興海, 朴自河三寸姪義宗于河東, 曺敬治孽三寸叔衆伊于固城, 者乙未、干麿孽三寸姪加沙、弟麻丁、異母弟介同于寧海, 洪亨生兄利生于沃溝, 異母弟利壽于盈德, 三寸姪季孫、哲孫于海南, 李之楨弟之斡、孽兄順生于延日, 姜利敬兄利誠于順天, 盧守同弟守剛、三寸叔禧禎、祉祈于固城, 弟守城于昌原, 辛井保兄鼎保、三寸姪緝ㆍ繡ㆍ樑ㆍ繼ㆍ緖于東萊, 兄益保、孽三寸姪卜只ㆍ同玉于河東, 孽兄存者于寧海, 孽三寸姪巾之ㆍ達亡ㆍ內隱同于梁山, 曺允信兄允屋、三寸叔仲敗ㆍ景明、三寸姪加朴于扶安, 文致彬兄有彬于羅州, 盧敬孫弟信孫于務安, 李鐵柱兄鈴柱、弟石柱于海南, 趙順宗孽三寸叔安守于順天, 趙永達弟永哲于鎭海, 李仲淳弟叔淳于長鬐, 金昌孫弟廣孫于盈德, 崔緩孽三寸叔都致于昆陽爲奴婢。 保授吳致權女子吳非于外祖中和住甲士楊孝順, 閔叙女子仲非于金海定役母石非, 洪亨生孫子方麿赤于安岳住從祖母火者羅友明妻七寶, 崔戒之子三亨、三利于昆陽定役母敬順, 張益之子芿叱同ㆍ萬同于固城定役母甫德, 蔣西子石乙伊于機張定役母仲今, 妾子哲同ㆍ哲山于機張定役母介德, 金實子升孫于鎭海定役母權月, 文致彬妾子亡吾之于光陽定役母性非, 李夏子正守ㆍ木守于賜柳漢婢母萬非, 竝待年永屬奴婢。 保授康純三寸姪金無赤于藍浦住母卜守, 阿只于潭陽住母命斤, 閔叙三寸姪石同于連山住母閔發妻李氏, 孽三寸姪山伊于報恩住母內隱伊, 洪亨生三寸姪虫介于尼山住母丹奉, 玄石ㆍ乙石于尼山住母彭非, 孝石于尼山住母允德, 李之楨孽三寸姪順同于星州住母召史, 姜利敬三寸姪命重于外祖順安縣令金孝振, 竝待年安置。"
地名: 熊川 (慶尚道, 縣（監）)
年: 1471.0

○刑曹三覆啓: "淸州囚良人池德中奴行進水山刦掠行人强盜罪, (待)
                〔律〕
              該斬不待時。 熊川囚船軍洪信盜牧場馬罪, 典獄署囚良人今石盜金德生馬罪, 皆依《大典》, 絞待時。" 從之。
地名: 熊川 (慶尚道, 縣（監）)
年: 1473.0

○刑曹三覆啓: "典獄囚熊川官奴朱方, 私貿倭人銅鐵罪, 律該斬。" 從之。
地名: 熊川 (慶尚道, 縣（監）)
年: 1475.0

○刑曹三覆啓: "熊川囚奴莫同三犯竊盜罪, 律該絞待時。" 從之。
地名: 熊川 (慶尚道, 縣（監）)
年: 1493.0

○丁卯/禮曹判書盧公弼來啓曰: "金波回臣妾娚也。 波回奴居熊川, 家近薺浦。 去辛亥年, 波回將送奴于熊川收奴貢, 請臣通簡于薺浦僉使, 完護奴家, 臣從其請, 修書與之。 今聞普賢等推鞫時, 此事亦露, 不勝惶恐, 請待罪。" 傳曰: "若事涉非法, 則待罪宜矣。 此特常事耳, 其勿待罪。"

○傳旨司憲府曰: "戶曹判書鄭崇祖, 於年前李克墩爲慶尙道觀察使時, 司贍寺及東萊、熊川等邑官吏, 責納貢布, 升數過細, 民甚苦之事, 具由啓聞, 禮曹、戶曹同議詳定布子長廣升數, 而今年三月崇祖高其升數, 擅改見樣而責納焉。 故去年貢布, 已輸到京者, 皆未得納, 民怨莫甚矣。 往者, 忠淸道、慶尙兩道田稅, 收納忠州
              可興里, 國家將設倉庫, 抄發軍夫, 安東府出軍一百名, 掌役之吏, 每一名收綿布一匹、米一斗, 摠計綿布一百匹、米一百斗, 給與忠州居鄭崇祖奴子, 約貿正瓦二千張, 而適停可興倉之役, 安東居民等, 欲還受米, 有狀告本邑, 崇祖之奴訴于戶曹曰: ‘奴如約已備正瓦, 倉役雖停, 請依數納官。’ 崇祖不問價之多少, 隨瓦時直貿穀補軍資事, 移文于忠淸道觀察使, 而李克墩欲取還米布, 令安東府使捉致瓦主推問, 則瓦價米布, 一如前數, 克墩移文戶曹問之, 崇祖以已補忠州軍資回報, 克墩再度往復, 而崇祖終不改悟。 以此推之, 則非但此也, 崇祖交通可興倉元居人, 兩道郡邑, 濫收米布, 給付商賈者, 亦必多有之。 司僕納馬價, 御乘馬外竝以諸邑所有綿布充給, 例也, 而崇祖於私奴栢同、石乙山、芿叱達、豆虛未、貴奉、豆加伊, 驛子金成同、興山等所納馬價, 擅令司贍寺題給。 寺員據法更稟, 而崇祖猶不回心, 勒令題給; 用舊蓄新, 載在《大典》, 而今年漕運私船價, 不以舊陳米以新米題給, 罔冒啓請。 崇祖以該曹判書, 多行不法如此, 國家委任大臣之意安在? 其分揀推鞫以啓。"
地名: 熊川 (慶尚道, 縣（監）)
年: 1497.0

○辛巳/命還逃來薺浦
              倭人
              呂戒于本土。 承旨愼守勤等啓: "呂戒逃來于京, 如入無人之境, 其無關防甚矣。 其所經宿院驛居民推論, 以懲後人。 且呂戒能通我國之語, 問之則曰: ‘以其主沙豆之令, 取息穀物於熊川居民, 常往來民間, 故能解之耳。’ 前此倭奴之出入關市有定限, 所在官吏慢不糾撿, 甚不可, 請竝推治。" 傳曰: "若問經宿處, 必隱諱, 當用刑杖, 傷人必多。 只鞫熊川、薺浦官吏。"
地名: 熊川 (慶尚道, 縣（監）)
年: 1507.0

○三公及府院君以上禮曹、兵曹堂上, 會議金駿孫書啓倭奴事, 啓曰: "熊川、東萊、蔚山恒居倭人, 越關限者, 人人自相歐詰, 勿禁事及薺浦、釜山兩鎭兵馬酌定事, 令兵曹磨鍊節目。 當初來接倭人, 薺浦則三十戶, 釜山則二十戶, 鹽浦則十戶定約, 而非徒其倭人子孫, 他倭亦多來接, 其徒日繁, 勢將難容, 其元定戶外刷還事, 令禮曹通諭于島主。 密陽國屯田耕種役軍, 除軍士, 許民幷耕事, 令戶曹施行。"
地名: 熊川 (慶尚道, 縣（監）)
年: 1508.0

○臺諫再啓曰: "濫加不可不改正。 朴以恭不可不仍授。 皇甫謙前任熊川, 致令倭奴有隙, 今不可不遞也。" 傳曰: "加資事不可復加。 皇甫謙與倭人有隙事, 與朴以恭除授及上疏日月, 竝考以啓。"
地名: 熊川 (慶尚道, 縣（監）)
年: 1511.0

○領議政金壽童、左議政柳順汀、右議政成希顔、左參贊洪景舟、右參贊辛允武、禮曹判書申用漑等, 以京館囚倭分配時處置事, 議啓曰: "倭人分送事, 禮曹累次開諭, 而今此囚倭等自死之語, 必是逼迫而發也。 今當更遣禮曹郞官開諭曰: ‘恐汝性急, 或有自盡, 國家哀憐汝輩, 至今留置耳。’ 今不可以其言之恐嚇, 止其分送。 今若不送, 則亦非國體。 其橫逆如是, 則不得已擇定事知武班之人, 多率壯軍, 雖或一二倭傷害, 可以示威制之。" 左贊成李蓀、右贊成金應箕別啓曰: "議囚倭分配時, 臣等以爲不可分置僻郡。 今發自死之語, 若於捕送時, 傷我國人, 則於國家生存接待之義, 大有乖焉。 姑勿發遣, 移囚北平館, 待弸中上來後, 處置何如。" 李蓀又啓曰: "若分處僻郡, 幸有逃亡, 民間必騷擾, 假托爲盜者, 亦必有之。 須勿分配爲當。" 傳曰: "分配之意, 倭人已必知矣, 今不可移囚北平館, 以止其議也。 又不可遽遣武人, 以嚴威制之。 當遣禮曹判者開諭, 然後若不順從, 盡去金刃, 捕捉分送。 且弸中之來已迫, 可速處置。" 三公又啓曰: "彼倭聽我言, 必有疑心而發此言也。 若眞知我國分送之意, 則必不如是也。 禮曹遣郞官, 當開諭曰: ‘殿下心存慈仁, 待汝以不死, 汝等豈不知禍福?’ 諭之如此, 橫逆猶是, 則不得已遣武士, 以威制之, 禮曹堂上, 不可遣諭。" 傳曰: "倭人等前年被執時, 托以禮曹賜宴誘之。 今必疑阻, 雖開諭, 不肯聽信。 予之欲遣禮曹堂上開諭者, 蓋欲必回彼人等疑惑也。 今聞卿等所啓, 其令郞官, 將此意, 反覆開諭可也。 倭人等若執迷不聽, 則當以勇士威制可也。" 三公以軍器副正蔣處仁, 嘗爲熊川縣監, 備諳倭奴之情狀, 且有計慮, 卽書啓: "更諭不聽, 則遣處仁, 得以便宜捕出耳。"
地名: 熊川 (慶尚道, 縣（監）)
年: 1522.0

○乙亥/御晝講。 上臨文曰: "高麗時, 倭寇甚熾, 其禍慘矣。 今亦倭奴所請, 未得一切從之, 賊變不可不慮。" 參贊官徐厚曰: "倭虜慓悍, 甚於北虜之强。 人雖曰: ‘倭奴之長技, 在舟楫、不在弓馬。’ 而臣前爲宣慰使往見之, 所持木弓, 甚長且强。 熊川縣監韓珪彎之不能引滿, 臣令小倭射之, 則果能射矣。 且其矢竹大如足指, 其鏃甚精利。 以此觀之, 倭人亦非不長於弓矢也。 今倭人所請, 不得盡從, 邊釁不可不慮也。" 特進官安潤德曰: "倭奴不可以弓矢敵我國也。 且今其所請, 決不可從。 若從其一請, 則後必請居三浦益固。 如是則國威虧損, 而邊事多虞矣。" 上曰: "若從易事, 則必請難事期, 於得請而後已也, 決不可開端也。 若一切不從, 則衝東擊西, 濟州往來之路, 將爲梗塞, 此爲可慮。 然今因客使自盡之語, 以從其請, 則國威虧損矣。" 潤德曰: "南方萬戶、僉使及軍官等擇送, 則倭奴必不能長驅入寇矣。 但茂昌之寇, 其患甚大, 而朝廷恬不致意, 深用爲悶。 黃衡在時, 言及於此, 則切齒言曰: ‘朝廷畏此小寇, 不除門庭之患, 厥終奈何?’ 云。 近者議得時, 武士皆不欲驅逐, 臣未知其意也。 縉紳之士守和親, 介冑之士言征伐, 譬猶矢人、函人之各守其任也。 今則武士反厭投矢石之間,臣恐國事誤矣。 閭延、武昌皆我土地, 臥榻之外, 豈容他人鼾睡乎? 若滋蔓熾張, 則其勢必長驅以入矣。 數月之間, 九百餘戶移居於此, 皆貪其山川土地之利也。 其利如此則其從之者必衆, 恐有尾大難掉之患。 前日議得時, 皆以爲 ‘內備然後外攘’ 云, 而不講畫其儲軍糧、備防禦之具, 恐徒言而已也。" 上曰: "足食、足兵, 國之大事。 徒議之而無實, 則文具而已。" 徐厚曰: "三道
                【忠淸、全羅、慶尙等道。】
              進上, 皆由良才而來, 將不能支。 如生物則不得已及期封進, 載輸驛馬可也, 如乾物則慶尙道進上。 由忠州水路, 載船而來可也。 忠淸道乾物亦都會於忠州封進, 則幷可以由水路載來也。 今者, 造墓軍及轎軍, 多借驛人, 其弊不貲, 請禁之。" 上曰: "驛路蘇復事, 已令兵曹磨鍊矣。"
地名: 熊川 (慶尚道, 縣（監）)
年: 1523.0

○丙寅/憲府啓洪叙疇、鄭達德、崔弼漢、李光翼等事, 又啓: "熊川縣監申玻無來歷, 且是大處, 接待倭奴請改正。 去二月二十五日傳敎事, 至爲駭愕。 昨日擧司辭免, 及見傳旨, 大不然也。 政院居喉舌之任, 豈可誤傳上敎乎? 承傳色、承旨、史官請皆罷職後推考。 撿察官李公檣不合其任, 請遞擇遣。" 諫院啓李世應、鄭世俊、張溫、尹謹孫等事, 又啓曰: "吏曹以申奉文爲戶曹佐郞, 部將申玻爲熊川縣監, 不重六曹與關防重地, 請推吏曹, 奉文、申玻竝遞之。" 傳曰: "不擇檢察官, 故頃日亦有歸責我國之事。 李公檣可遞, 承傳色、承旨、史官無情之事, 已令推之, 豈可以此, 先罷後推乎? 餘竝不允。

○丁卯/御朝講。 上曰: "昨見表憑
              
                【忠淸道推考敬差官。】
              書狀, 已有敗軍之事, 觀察使狀啓亦已到, 水使等已命拿來推之。 敬差官必取稟其行止, 令敬差官, 推事干各人而來, 何如?" 領事南袞曰: "表憑下去, 而水使等拿來則似無可推事矣。 然此人決罪, 宜從事干所言, 當令詳悉推考而來。 且今此倭人不能捕獲, 而反致害我人, 誠可愧矣。" 上曰: "差定迷劣軍官, 不可以號令士卒矣。 若擇賢守令而爲之將, 則亦可得捕矣。 今乃不然, 益知水使之失也。" 大司憲成雲曰: "他道則不知矣。 臣爲京畿監司見之, 各浦水軍, 或往役處, 或赴農軍, 留浦至少, 如有不虞之變, 而不遣助防將, 則誰能禦之? 名雖設鎭, 而其實則不然。" 袞曰: "如此者, 昇平日久故也。 兩界則時或有人之被虜者, 故常不忘備, 京畿等處無倭變, 近百餘年矣。 前朝沿海之地, 無鎭戍之處, 萬戶、水軍、皆不設焉, 故沿邊二十餘里, 一無人居。 大明
              高皇帝時, 遣使云: ‘汝國徒崇奉佛敎, 而不設防禦, 甚不可也。’ 厥後, 乃設沿海諸鎭。 自是, 倭奴不得入忠淸之境, 而今乃如此, 至爲駭愕也。" 上曰: "京畿水軍, 不令爲雜役事至當。 然不得已用水軍之事甚多, 如禮葬軍, 不可廢也。 若不出水軍, 而出煙戶軍, 則弊及於民矣。 然當計留浦之軍, 而出之可也。" 成雲曰: "水軍所爲, 如物膳等事也。 若不使水軍, 則百姓不能堪支。 草薍刈取及禮葬軍, 皆使當之。 近日, 昇平日久, 不習用兵。 倭船往來於黃海之境, 而不能捕獲, 至爲寒心也。" 袞曰: "高荊山云: ‘倭人齎來金、銀、龍腦等物, 不爲私貿易, 而盡爲公貿易, 則雖盡慶尙道緜布, 不能爲也。 然此乃國王所送, 若不從則無交隣之道。 旣不從許和之請, 又不許貿易, 則不可也。" 上曰: "交隣以信, 宜待以厚。 貿易之事, 不可廢也。 然皆以公貿易, 則安知明年又有來也, 將不可支矣。" 南袞曰: "上敎至當。 戶曹、禮曹郞官, 於貿易時揀擇, 以爲不好而退之, 可也。 該曹郞官, 當知而處之。" 成雲及大司諫金楊震等啓李世應、鄭世俊、申奉文、張溫、尹謹孫、申玻及吏曹等事, 上曰: "熊川, 接待倭奴之地, 遞玻, 擇差可也。 吏曹於六曹郞官, 多用南行, 果爲非矣, 行公推考可也。 餘竝不允。"
地名: 熊川 (慶尚道, 縣（監）)
年: 1542.0

○壬午/御朝講。 持平南應龍曰: "臣前爲慶尙都事, 見水軍之苦, 莫今時若也。 僉使、萬戶, 各浦上番之時, 凡日用所需鹽醬等物, 皆備往, 以供其官, 則留役之苦, 已不能堪, 而海採伐木之事亦多, 當其立役之時, 如就死地。 不如逃身避役之爲安, 故以備送身役之價, 自以爲得計, 立番者, 率皆疲癃老弱之人, 至爲可矜。 設有邊釁, 出於不虞, 則城門將至於不守, 不特此也。 倭人往來之際, 慶尙一道, 受弊多端。 輸駄之時, 沿路各官, 人吏竝出, 夜以繼晝, 輸運之物, 絡繹於道, 至於妻子, 徧受其苦, 重載之牛, 多斃路中。 其民常曰: ‘不有倭奴, 人馬可以少休。’ 倭人亦知國家以交隣之義, 接之甚厚, 故少不如意, 則陵駕守令, 歐打下人, 侵侮不已。 交隣之道, 雖曰大矣, 陵侮我國之弊, 亦甚不貲。 今次客使, 待之失道, 銀兩之事, 又不能處之得宜, 一以客使之言, 隨議隨改, 終使號令不定, 而倭奴有譏諷之詩云。 待倭之失, 未有如此之時者。" 獻納金天宇曰: "上愛民之意, 非不至矣, 下不奉行, 多不以實恤民, 誠可憐憫。 常時播種而不耘者, 以惰農論, 雖災必徵其稅。 今歲三農之月, 民方病飢, 求食東西, 救死不贍, 故無暇力於耕耘, 若與惰農, 比而同之, 則冤悶不少。 且遠年之債, 不須責徵於今年也。" 上曰: "倭奴往來之弊, 果爲甚多, 然許其往來, 自有前例, 今不可却而不接也。 但熊川之人, 潛與倭人買賣, 相詰至於生事, 則倭奴之言, 必不皆是, 豈可盡信乎? 農事亦已不實, 往年公債, 盡捧之事, 在該曹斟酌爲之。 近來公債, 則固不可不徵也。" 侍讀官尹鉉曰: "臣見吉禮之事, 甚爲奢侈。 婚姻之家, 不得已徵索各官, 以備其需, 又於各道監司處請之, 監司分定各官, 責徵其物, 各官視爲例事, 依數備送。 以此婚姻家, 兩道求索, 公然爲之, 似若法例, 然一歲貢賦之外, 民之被侵於官者, 其路多岐, 極爲艱病, 無以聊生。 臣又聞吉禮之時, 本家所需之資, 國家幾半賜與云。 與其民生之受弊, 寧國家量其所需, 而優數給之也。 如是則婚姻家, 亦不得求索各官矣。" 上曰: "前者自公全給其需, 而以其有弊, 故停之。 外方求請之事, 其家私於所知處, 多般索之, 以致此弊。 今以此弊, 寧欲官給其物, 以杜其弊也, 則官給之事, 弊又多矣, 此亦不可不慮。" 鉉曰: "王子女第宅, 過爲宏大, 民弊亦多。 聞之於古, 以木綿折價分給云, 今則家價有異於古, 木綿亦異於前, 不可以前價給之, 若以官木綿二三百同, 足以造家者, 給之可矣。 第宅侈大, 故不合居處, 徒爲民弊而已。 其價優數給之, 則民弊可除, 而亦可量其所居而造之, 不至於宏壯, 而公私兩得其便矣。" 上曰: "此言至當。 但古之價不如今, 材瓦及功役之價, 準以綿布, 計給其數, 則多費官木綿, 勢似難矣。 雖曰民弊小除, 而論價之事, 與古不同, 則今不可得以爲之。"
地名: 熊川 (慶尚道, 縣（監）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。

○天使奉勑繼至, 上跪迎于庭, 四拜訖。 天使展勑, 承旨朴東亮讀勑。 讀罷, 上又下庭, 與百官行四拜後, 上問聖體。 天使曰: "萬福。" 禮罷, 行茶禮。 天使與上, 北向竝立, 執茶椀曰: "此皆禮也。" 天使曰: "勑書內凡修城、險隘等事, 不可每恃天兵, 須與陪臣, 議而措置。" 上曰: "我國存亡、死生, 豈不計之? 但小邦, 二年兵火之餘, 民力已竭, 糧餉幾盡, 賊屯據邊城, 以此爲悶。" 天使曰: "俺若還京, 則此處事情, 當通于閣老矣。" 上曰: "小邦不能當倭賊, 朝夕待亡, 日夜痛悶。 今聞欲以小邦事情, 達于朝廷, 此乃小邦再造之期, 不勝感激。 經略、提督兩大人之德, 不穀不敢忘。 小邦得有今日, 皆其力也。" 天使曰: "兩大人雖來此, 而倭賊未退, 不可言功, 今方遑遑矣。" 上曰: "小邦豈望復覩天日乎? 惟兩大人是賴。" 上曰: "小邦迫之情, 予手書之, 欲進大人前。" 天使曰: "俺之所願聞。 況至親書乎?" 上以手書呈之曰: "小邦不祿, 猝被倭賊之禍, 君臣奔竄, 宗社爲墟, 特蒙聖天子天地、父母之仁, 發兵救援, 得有今日, 皇恩罔極, 日夜感泣, 東國萬世, 無以仰報其萬一矣。 經略ㆍ提督兩位大人, 凡爲小邦規畫, 無不用其極。 三都之克復, 八路之幾定, 實是兩大人之賜也。 凡有血氣, 莫不感恩。 第惟平壤初破, 天威震疊, 賊皆褫魄, 遁還京城, 敢圖自全之計, 巧托求貢之說, 遂得以全其醜類, 退據邊城。 東萊、蔚山、金海、熊川、巨濟、加德、天城等處, 彌滿分屯, 四出搶掠, 近日於慶州
              安康縣, 砍殺官軍二百餘名, 其慢天犯順, 至此極矣。 小邦二年兵禍之餘, 民力已竭, 糧餉將盡, 公私赤立, 何以抵敵? 只待朝夕必亡而已矣。 夫倭奴, 乃天地間, 極兇至詐之別種, 異於諸夷, 甚於禽獸。 無故入人之國, 塗炭生靈, 挾其兵威, 要以講貢, 屯據邊徼, 運糧築城, 作爲巢穴, 此其謀不難知也。 當以威制, 未可許款。 《詩》云: ‘戎狄是膺。’ 伐叛誅暴, 帝王盛典, 小邦君臣, 日望勦滅之擧, 不啻如大旱之望雲霓也。 仰惟大人, 祗奉天子明命, 來臨小邦, 是小邦再生之秋也。 伏願大人, 明照賊情, 詳奏朝廷, 拯濟一邦生靈, 無任悶迫痛泣祈懇之至, 惟大人矜恤焉。" 天使曰: "領敎。" 令家丁封置。 又曰: "劉揔兵軍兵留一萬五千, 今必更出十萬兵可也, 而糧餉似難。" 上曰: "賊勢如此, 以小邦之力, 不能擊之。" 天使曰: "封貢事, 科道官皆以爲不可, 是知倭奴巧詐不測故耳。 天朝兵, 若及明年二三月出來則可也, 而勢至遷延, 以此欲令爾國, 自爲修城防守。 本兵之意, 欲爲準貢者, 此也; 今之宣諭, 亦爲此也。" 上曰: "大人欲知小邦事勢, 故敢書二帖以呈。" 天使覽訖曰: "前聞被擄人若出來, 則皆殺之, 故不肯出云, 而今見此帖, 其言虛矣。" 上曰: "畏死被擄者, 皆小邦赤子。 苟有人心, 豈有殺之之理乎?" 天使曰: "國王年紀幾何?" 上答曰: "壬子生。" 上曰: "初陪大人, 不能從容, 禮亦未備, 惶恐惶恐。" 酒禮罷, 呈禮單, 天使辭, 再請乃受。
地名: 熊川 (慶尚道, 縣（監）)
年: 1595.0

○海平府院君
              尹根壽啓曰: "臣今下去, 當依遊擊之言, 在權慄駐營近處, 凡遊擊所察倭奴情形動靜, 令接伴官傳報於臣者, 臣卽當一一馳啓。 萬一賊酋, 若謂必得朝鮮講和, 然後方可渡海云, 而遊擊强要臣入來, 則臣當以陪臣, 今以國王之命, 只到權慄營中。 豈敢違越? 至於面見倭將, 以結新好, 則我國決不可爲, 陪臣豈可擅往? 如必欲如此, 則國王必移咨石尙書, 以達不可(捧)
                〔奉〕
              行之意, 且已遵聖旨, 的當陪臣, 隨遊擊而去矣, 欲以此爲辭而答之。 且沈遊擊機變之人。 前日, 臣在北京時, 令臣, 與沈遊擊同入倭營之言, 臣未嘗聞石尙書分付, 且全無幾微, 而遊擊乃對金命元, 分明說道, 其指無爲(愈)
                〔有〕
              , 一至於此。 沈遊擊急於天使之來, 或倭之過海, 未必十分眞實, 而輒令接伴官, 便卽傳報於臣, 容有此虞。 更密令隨往陪臣, 以目見實狀, 潛通於臣, 而且臣則只據傳報之辭, 隨卽馳啓, 而實狀則未可知。 倭雖退熊川、釜山、西生浦連陸之地, 而如加德、巨濟等島, 賊尙仍據, 則不可遽謂之倭賊盡回, 而輒爲大謝恩也。 或以此意, 馳諭隨遊擊陪臣, 言于遊擊, 諭令據我國海島之賊盡回, 或卽令都元帥及沿海水陸將官, 哨探加德、巨濟等地倭賊在陸之賊退去時, 亦盡退去與否之狀, 登時馳啓, 似爲便當。 請亟令備邊司議處, 何如?" 傳曰: "依啓。" 又啓曰: "《進士履歷便覽》十三冊, 自丙辰至壬辰, 各榜進士履歷, 皆在其中。 且《聖敎序》
              唐
              太宗時, 集王羲之書, 而盛稱於中原, 我國所罕見。 故敢竝《懷素》
              《千字》上進。 其《聖敎序》及《千字》, 俱有王世貞跋語, 亦謄在別紙以啓。" 傳曰: "知道。"

○慶尙右道觀察使徐渻馳啓曰: "晋州判官朴思齊馳報, ‘去五月二十九日, 倭賊四十餘名, 州境陽全里, 不意衝突, 伏兵將李永壽等三名、小女二名擄掠, 卽爲還歸’ 云云。 自春以來, 固城、晋州之境, 沿海漁夫等, 結倘土賊, 扮作倭形, 颿風往來, 民不安居, 而陸路侵掠, 又發於今, 極爲可慮。 近者無知之民, 以爲倭賊終不搶掠, 如咸安、鎭海、漆原之境, 結茅舊基, 耕種生活者頗多。 若或零賊頻發, 則勢將騷(驛)
                〔繹〕
              , 必至投賊而後已。 勒令內徙, 無糧可濟, 分守要害, 勢亦難及。 雖復移文兵使, 使之嚴設伏兵, 而布殘民於無江山界限之地, 欲爲守護, 恐非長遠之策。 待秋成, 賊奴不撤, 則盡將江外近賊之村, 移接晋州空曠之地, 各其邑守令, 收集遺民, 以爲屯耕, 似或宜當。" 上下備邊司。 備邊司回啓曰: "自古兵戈之際, 山澤之間, 遺民不能以自保, 則必隨其附近之處, 各自團聚, 又於險要處, 設爲營壘, 而入處其中, 且爲瞭望設伏, 以備賊患, 如古史所云山砦、水寨之類是也。 蓋洪水滔天, 則爲巢營窟, 不可已也。 況賊患之急, 十倍於水災, 而今之將帥及方面之臣, 任其愚民之自去自止, 散處分居於賊所往來之地, 逐日被搶, 拱手坐視, 而莫爲之所, 誠亦不知其何心也。 南方之事, 蕩無形狀, 言之氣塞, 念之心寒。 今此晋州
              東面搶掠之賊, 雖不知眞倭、假倭, 而伏兵將三名, 至於被擄, 則常時村野, 不知姓名之民, 其被(茶)
                〔荼〕
              毒於賊手, 而朝廷未及聞知者, 何限? 且賊兵之從水、從陸, 皆不明言, 而永守等被擄曲折, 亦不詳載。 旣云伏兵將, 則何故不發一矢, 不爲瞭察, 而晏然就縛乎? 晋州判官朴思齊, 爲先令巡察使, 捉致軍門, 決杖示罰, 而賊兵方在金海、熊川及巨濟等處海邊, 咸安、鎭海、固城、泗川, 皆爲沿海相望之地, 以爲屯耕。 如使沿海一帶, 爲棄而不守之地, 則如此可也, 不然則我勢日縮, 而賊勢日進, 雖江內, 其可保乎? 且民各安於所居, 不欲遷徙, 强而驅之, 或不無散入賊中之慮。 其於保境安民, 未見其爲長策。 何不於此時, 巡視沿邊可以拱制之處及民居疎密, 土地便否, 而爲之經紀, 曉諭人民以避害之道? 或十里、數十里爲一屯, 擇其通望據險之處, 隨人力之衆寡, 作爲土城、木柵, 賊若少至, 則各以其力禦之; 賊來稍多, 則數屯合一處而禦之。 且與舟師所在, 形勢不遠, 如此措置, 使民心樂趨, 糧穀稍備, 期以數年, 然後南邊之事, 庶可爲也。 不然, 則計不先定, 而民之散處無歸者, 若浮萍之泛泛於江湖, 而無根着之可固, 雖欲責爲戰守, 誰與戰守? 今日之勢, 是也。 如此事意, 移文于都元帥(其)
                〔及〕
              巡察使、兵使, 使之從長料理施行。" 上從之。
地名: 熊川 (慶尚道, 縣（監）)
年: 1598.0

○朔癸未/先是, 贊畫主事丁應泰與楊鎬有隙, 奏劾之, 我國連遣崔天健、李元翼等, 上奏陳辨, 乞令仍留管事, 應泰嗛之, 遂馳奏曰: "臣行次夾江中洲, 見豆忝豐茂, 詢之遼人在途者, 曰: ‘此膏腴地, 收穫數倍西土。 先年, 朝鮮與遼民爭訟之, 都司屢經斷案, 鮮人不平。 萬曆二十年, 遂令彼國世居倭戶, 往招諸島倭奴, 起兵同犯天朝, 奪取遼河以東, 恢復高麗舊土。’ 等語, 臣不勝駭異。 臣行次定州, 而臣從役, 以布數尺, 換鮮民舊書包裹食物, 書名《海東紀略》, 乃朝鮮與倭交好事實也。 自丙戌年遣壽藺, 齎書禮, 達日本
              薩摩諸州及對馬島諸郡諸浦, 或受圖書, 約歲通倭船互市, 或受朝鮮米豆, 至納細布千匹、米五百石于伊勢守, 轉達日本, 皆獻納互市之實跡也。 且國王諸酋使舡有定數, 接待諸使有定例, 倭館使舡大小船夫有定額, 給圖書有職掌, 迎候供宴, 有定儀。 復詳其天皇世系、國王世係, 與夫政令、風俗歷歷指掌, 且假日本之使, 而通給琉球。 又按其圖說, 而熊川、東萊、蔚山其恒居倭戶二千有奇, 畠山殿副官書契中, 明言國王和親。 由是觀之, 紬米之說有據, 而招倭復地之說非虛語也。 不謂關白雄酋, 乃因其招, 而乘其敝, 遂一擧而襲破其國, 則鮮君臣之自貽戚也。 朝鮮應科人習三經, 則旣知《春秋》大義, 當謹奉天朝正朔, 何爲又從日本
              康正、寬正、文明等年號, 而大書之, 且小字分書永樂、宣德、景泰、成化紀年于日本紀年之下則是尊奉日本, 加于天朝, 甚遠, 而書又僭稱太祖、世祖, 列祖、聖上, 敢與天朝之稱祖、尊上等, 彼二百年恭順之義謂何, 而皇上試以此責問朝鮮, 彼君臣將何說之辭? 況其舞文, 訾辱中國先代帝王, 卽其一序, 已自槪見, 朝鮮君臣輕藐中國, 已非一日。 招倭搆釁, 自啓禍戎, 而剛憤求援, 動稱死節。 我皇上恩勤字小, 發帑遣師, 已復還全土界矣。 乃又固爭禮文, 再勤皇上東顧之憂, 且自偸安逸, 移禍天朝, 不知何所底極。 夫邦君無道, 六師移之, 三代不易之大法也。 今朝鮮國王
              
                【姓諱。】
              暴虐臣民, 沈湎酒色, 乃敢誘倭入犯, 愚弄天朝, 復與楊鎬結黨, 朋欺天子, 卽我皇上寬仁, 不忍遽加誅討, 而天鑑祖靈, 必奪其魄, 而斬其後矣。 督臣邢玠、按臣陳效與提督麻貴, 以及(自)
                〔司〕
              道、將領等官, 何乃未勘之先, 今自商計一疏, 扶同欺罔, 明日令人保留, 循私曲庇? 旣陰誘,
                【姓諱】
               差陪臣李元翼, 上疏保留, 頌鎬功德。 大猾許國威承望風旨, 恣逞刀筆, 强寫諸將連名奏疏, 稱訟楊鎬。 乞勑鎭撫, 自將黨賊許國威、彭友德及陪臣李元翼等, 依律鞫問窮究, 來歷明白, 則群奸不得倒持國柄矣。 臣今居鮮, 發奸欺, 恐諸奸又將惑鮮君臣, 爲登山入海之語, 駭人耳目然後, 彼有爵有土, 忍棄世守之國, 蹈亡命之流, 則將奚往? 此, 智者所不能惑也。 伏望皇上, 將臣所奏, 倂進呈《海東紀略》, 勑下廷臣, 秉公評議。 朝鮮君臣是否, 絶倭愚弄中國是否, 絶倭愚弄天朝, 邢玠、陳效、麻貴等是否, 循情扶同欺罔是否, 循私曲庇, 而諸黨奸謀, 自不能掩衆目, 而逃公論也。" 帝報曰: "這所奏朝鮮隱蔽事情, 著差去科臣, 上緊倂勘, 前屢有嚴旨。 東事候勘回之日, 功罪自明, 丁應泰不必再有陳瀆。 其奏內倭事是否, 眞僞一切, 戰守機宜, 著邢玠、陳效、丁應泰、徐觀瀾等, 盡去嫌疑, 虛心會議行擧, 飭以國事爲重, 毋得彼此參差。 見今秋防緊急, 部飭繁重, 蕭大亨安心供職, 俱不許紛紛瀆辭。" 仍催萬世德兼程前去經理。
地名: 熊川 (慶尚道, 縣（監）)
年: 1600.0

○慶尙道觀察使金信元馳啓曰: "三月二十九日, 小船一隻, 東大洋出來, 捕獲, 則其中南原校生姜義國等, 率我國被擄男女幷五十四名走回。 問其賊情, 則平秀吉死後, 各處將倭, 咸聚倭都, 築城備械, 日日鍊兵。 淸正, 則己亥十月, 自中戰死云, 而未知虛的。 其年三月, 肥前州
              倭奴等, 約聚軍兵, 釜山、熊川等地, 擄掠爲言, 將欲渡海之際, 對馬島倭奴, 適往肥前州, 說稱天朝萬兵, 征討對馬云, 其計遂止云云。"
地名: 熊川 (慶尚道, 縣（監）)
年: 1662.0

○上御熙政堂, 引見大臣及備局諸臣。 鄭太和曰: "各衙門諸宮家船隻定數事, 曾有下敎矣。 司饔院所屬船元定二百隻, 而卽今見存一百五十九隻, 議者以爲二百隻太多, 當減五十隻, 依此定數何如?" 上曰: "此則法典所載, 不必減去。" 太和曰: "諸宮家船隻, 曾已定數, 如內需司明禮宮船隻, 時存之外, 切勿加數事, 亦宜分付。" 上曰唯唯。 太和曰: "湖南御史李䎘狀啓中, 寺奴婢納米自贖者三名, 奴則可贖, 婢與後生, 何可許之? 旣已受價, 勢難還給, 以限己身免役, 施之宜矣。" 上曰: "然。 今後婢則勿許。" 上謂太和曰: "東萊移館, 何以處之。" 對曰: "熊川內地, 不可移設也。" 元斗杓曰: "臣頃上箚薦人, 而只金佐明一人陞擢, 餘皆寂寥, 臣敢更達。" 洪命夏曰: "事體重大, 非有特命, 不敢容易擬望。" 上曰: "惟在該曹着實擧行。" 李浣曰: "各司奴婢, 皆入於諸宮家賜牌, 而甚至旣受之後, 或以丐乞換其代, 或以逃亡徵其代, 此則無前之規也。" 趙復陽曰: "丐乞出代者, 尤極無據, 合有査治之擧。" 上曰: "其規罷之, 始作俑者罪之。" 復陽又曰: "以古阜、泰仁民田事, 有未安之敎, 事係宮家, 外議頗不釋然。" 上曰: "爾不知曲折耶? 臺諫言之可矣。 該曹乃以不問之事, 張皇仰達, 事體何敢如是。" 命夏曰: "復陽辭不達意。 非以鄭致和謂無所失, 放恣之敎未安, 故不敢不縷陳也。" 上不答。 復陽曰: "臺諫以宮庄事, 論啓已久, 而尙不允從, 下情皆懷悶鬱。" 上曰: "臺諫之言非矣, 予豈允從? 不論關文, 外內徒務堅執, 寧有是理。" 斗杓曰: "今之臺諫, 豈解事乎? 若或言之, 徒知發怒而已。" 復陽曰: "臺諫啓辭, 不當於事理, 則當初明白下敎, 分別是非可也。 若一向摧折, 實涉來安。" 上曰: "爾言非矣。 有所敎而見辱, 有何益哉。 其避嫌之辭, 率多不遜, 予何必自取辱哉?" 復陽曰: "此敎未安。 臺啓或不無辭不達意者, 辱之一字, 豈臺諫本意哉?" 上曰: "今之臺諫, 非一字不知之人, 豈有每每辭不達意之理乎?"
地名: 慈仁 (慶尚道, 縣（監）)
年: 1511.0

○庚申/御朝講。 正言孔瑞麟, 啓趙賢範、申洙等事, 又請汰冗官。 掌令河繼曾, 亦論許遲之失。 領事成希顔曰: "近日臺諫, 雖以公論而沙汰, 然罪之題目, 不分明, 又其司堂上, 亦未知何罪而沙汰耳。 如慶緣者, 爲司議, 不聽私請。 李思謙則圓議時, 略無私意, 不獨能治己職, 他人之事, 亦能兼治。 鄭光佐爲軍籍郞廳, 能堪其事。 此臣等所聞而啓之, 非以臺諫之言爲非也。 臺諫書慶緣題目曰: ‘巧侫不直。’ 果若巧侫不直,則無處可用。 今聞臺諫所啓, 必以臣等之啓爲非而言也。" 繼曾曰: "成希顔所啓, 如慶緣、鄭光佐、李思謙等事, 臺官非一二員, 豈以宿憤私嫌, 爲之沙汰乎?" 上曰: "近日旱災尤甚, 古亦有因旱沙汰之事, 故令臺諫抄啓, 而成宗朝或送(四)
                〔西〕
              , 或罷職, 有前例, 故如是處之耳。 且大臣疑其罪與題目不準, 故欲相考耳, 非所以非臺諫也。" 參贊官李世仁曰: "宰相、臺諫, 相爲可否, 聖世之美事。 臺諫主擊駁之任, 宰相之言,與臺諫本不相同也。 慶緣爲司議時, 臣以判決事觀之, 能於所任。 其心之曲直, 則豈可知乎? 臺諫以聞見之公, 爲沙汰, 而宰相初以題目不明, 故疑之, 後則知其實, 而以臺諫之言爲是。 且臣受由往來慶尙道, 旱氣太甚, 兩麥焦枯, 人民乏食, 皆未付種。 民甚飢餓, 飪毒草而食, 有裂腹而死。 臣之率來驛子飢困, 或於馬前顚仆。 國家之救荒, 當以慶尙、忠淸爲急可也。 且慶尙道邊將, 或有不慈仁撫愛, 而侵虐軍士。 如防禦最緊處, 則以武臣擇差, 內地則或文臣、或南行中, 擇其可當人, 差遣爲當。 武人徒以防禦爲事, 而不恤其民, 甚於倭奴之侵, 敵兵未至, 而邦本先困, 豈可不慮?" 上曰: "治民爲本, 雖邊郡, 可遣文官。 但倭患甚劇, 非武人不可。 且武臣守令, 不能治民者, 已令監司, 啓罷之耳。"

○領議政金壽童、左議政柳順汀、右議政成希顔、左參贊洪景舟、右參贊辛允武、禮曹判書申用漑等, 以京館囚倭分配時處置事, 議啓曰: "倭人分送事, 禮曹累次開諭, 而今此囚倭等自死之語, 必是逼迫而發也。 今當更遣禮曹郞官開諭曰: ‘恐汝性急, 或有自盡, 國家哀憐汝輩, 至今留置耳。’ 今不可以其言之恐嚇, 止其分送。 今若不送, 則亦非國體。 其橫逆如是, 則不得已擇定事知武班之人, 多率壯軍, 雖或一二倭傷害, 可以示威制之。" 左贊成李蓀、右贊成金應箕別啓曰: "議囚倭分配時, 臣等以爲不可分置僻郡。 今發自死之語, 若於捕送時, 傷我國人, 則於國家生存接待之義, 大有乖焉。 姑勿發遣, 移囚北平館, 待弸中上來後, 處置何如。" 李蓀又啓曰: "若分處僻郡, 幸有逃亡, 民間必騷擾, 假托爲盜者, 亦必有之。 須勿分配爲當。" 傳曰: "分配之意, 倭人已必知矣, 今不可移囚北平館, 以止其議也。 又不可遽遣武人, 以嚴威制之。 當遣禮曹判者開諭, 然後若不順從, 盡去金刃, 捕捉分送。 且弸中之來已迫, 可速處置。" 三公又啓曰: "彼倭聽我言, 必有疑心而發此言也。 若眞知我國分送之意, 則必不如是也。 禮曹遣郞官, 當開諭曰: ‘殿下心存慈仁, 待汝以不死, 汝等豈不知禍福?’ 諭之如此, 橫逆猶是, 則不得已遣武士, 以威制之, 禮曹堂上, 不可遣諭。" 傳曰: "倭人等前年被執時, 托以禮曹賜宴誘之。 今必疑阻, 雖開諭, 不肯聽信。 予之欲遣禮曹堂上開諭者, 蓋欲必回彼人等疑惑也。 今聞卿等所啓, 其令郞官, 將此意, 反覆開諭可也。 倭人等若執迷不聽, 則當以勇士威制可也。" 三公以軍器副正蔣處仁, 嘗爲熊川縣監, 備諳倭奴之情狀, 且有計慮, 卽書啓: "更諭不聽, 則遣處仁, 得以便宜捕出耳。"
地名: 慈仁 (慶尚道, 縣（監）)
年: 1593.0

○乙卯/巳時, 上御便殿, 謂大臣等曰: "卿等各言所懷。" 沈忠謙對曰: "近觀國勢, 漸就危迫, 如久病彌留, 元氣萎弱。 若不投以瞑眩之藥, 日漸焦槁, 終至於不可救矣。 大臣旣已下去, 急以此意, 通于經略, 合勢進擊, 決一死戰可也。 兩湖物力, 一戰則猶或可支, 若持久, 則勢難支吾矣。" 上曰: "中原, 旣已講和, 總兵豈肯擊之? 必須上達于朝廷, 而又使經略、提督回, 心然後可擊。" 柳成龍曰: "前聞總兵之言, 似有進擊之意, 且見石尙書通經略書, 有便宜從事之語。 此意下書于左相, 與總兵秘密議定, 相議進戰爲當。" 同知中樞府事朴晋曰: "淸河縣監鄭應聖, 與興海郡守崔輔臣, 終始堅守, 故民皆耕穫, 至今保存。 其功不小, 而未知賞職幾何? 延日縣監洪昌世, 與李守一, 軍功相等, 而守一已陞堂上, 昌世則尙未蒙賞, 似爲冤悶。 梁山郡守邊夢龍, 親自突擊, 手斬七級, 分遣軍官, 龍堂賊船, 盡爲焚蕩, 而功不如夢龍者, 反居其上, 似有冤悶之意。" 上曰: "功高而賞小, 或未蒙賞者, 卿一一言之。" 晋對曰: "慶州
              崔文炳, 把截慈仁縣, 守護國穀, 自四月至八月, 拒守不退。 靑松府使鄭愼, 與韓仁溥, 竭力守城, 多助軍糧。 義城縣令李汝溫, 亦能接濟軍糧, 其功可嘉。" 上曰: "權應銖, 卿之部下人, 其人能將乎?" 晋曰: "處事顚倒, 不愛軍卒。" 成龍曰: "過爲誅殺, 故人心不附, 然不能掩永川之功矣。 鄭大任, 誠心討賊, 其功與應銖無異。" 上曰: "鄭大任, 何如人?" 成龍曰: "臣見其人, 可堪爲將。 自言我不解文, 不可爲牧民之官, 若定將下送, 令自當一隊, 則可以討賊云, 其志可尙。 且永川之功, 歸美於應銖, 而渠則口不言功。" 上曰: "何官?" 對曰: "醴泉郡守也。" 上曰: "依願爲當。" 晋曰: "鄭起龍, 接戰時, 下馬斬賊, 旋卽上馬, 此事甚難。 趙儆幾爲賊所殺, 賴起龍得免。" 上曰: "古者, 或拔用於行伍之中。 如起龍者, 不當置於判官。" 成龍曰: "起龍, 年少有才略。 且長於牧民, 接待天將, 極盡其誠, 至親自刈草。 尙州人皆曰: ‘判官可陞牧使, 而判官不必出也。’ 如此之人, 今所罕見。" 晋曰: "以常人言之, 蔚山白丁張五石、私奴金善進等, 皆力戰有功。" 上曰: "如此之人, 必須除職, 可以聳動。" 晋曰: "慶州
              李克福、定虜衛崔奉天、興海
              李敦、朴應聖等, 當變初, 道無將主, 親自領軍, 力戰有功, 而皆爲賊所害。" (生)
                〔上〕
              命注書, 詳書姓名。 忠謙曰: "我國法令, 旋立旋廢, 雖似未安, 如庶人着帽事, 人情皆以爲非便。 聖意雖欲一依華制, 或有假稱唐兵, 中路作賊之弊。 義州則服色混淆, 不無奸細之事矣。" 上曰: "予意庶人着小帽; 禁軍着氈笠, 則赴戰似爲簡便, 而書吏, 則《大典》各有所着之物, 人人皆挾竹機, 逢雨輒着可也。 唐將見之, 每爲嘲笑, 改之何妨?" 啓訖, 以次退。
地名: 慈仁 (慶尚道, 縣（監）)
年: 1689.0

○執義金聲久、掌令裵正徽, 論: "凶賊有湞之子婦, 爲婢屬于慶尙道
              慈仁縣。 而副護軍徐文縉, 曾爲安東營將, 稱以同氣, 率置鎭下。 慈仁縣監李稷, 不知檢勑, 請竝拿問定罪。" 上從之。 及文縉、稷逮囚, 勘以奪告身之律。
地名: 英陽 (慶尚道, 縣（監）)
年: 1495.0

○丙戌/御經筵。 司諫李宜茂曰: "鄭崇祖性本不廉, 曾與商賈交通, 以貪汚被鞫。 今差赴京使, 若多貨禁物, 得罪中國, 則爲我國之恥。" 王曰: "此言何如?" 左右不對。 掌令李自健曰: "崇祖於成宗朝爲戶曹判書, 與富商交通, 多爲謀利之事, 臺諫論而罷之。" 王又問曰: "此言何如?" 尹弼商曰: "崇祖爲戶曹判書, 事多不出於正, 故人皆疑其不廉, 何必遣之, 遞差當矣。" 申從濩曰: "臺諫之言正是。 赴京者豈必崇祖然後可乎?" 鄭文炯曰: "崇祖交通商賈, 臣未知焉。 又未聞崇祖貪汚之名, 而近來言之如此, 不得赴京, 則崇祖平生更何能立朝? 廣取衆議何如?" 李鐵堅曰: "崇祖被鞫時, 臣爲義禁府官, 其與商賈通利, 未及畢鞫, 成宗命以時推照律。 其時推案, 今在承政院。" 承旨權景祐曰: "臣爲刑房承旨時, 考其推案, 事涉不廉者頗多。 如倭人回奉田稅布, 國家定以麤布, 而戶曹見樣布則極細。 可興倉貢稅輸委處, 成宗命造倉庫, 而俄復停之。 崇祖請和賣其瓦, 而令其奴屬買之。 濟用監所在毛物不至蠧毁, 托以不用而和賣。 船價、車價, 當給以陳米, 而以新米給之。 馬價當給以司贍寺布而以濟用監布, 給之。 凡此等事, 果如臺諫之言。 其時成宗以爲大臣而貸之。" 宜茂曰: "貪汚之人圖利其身, 而不顧其死。 古有入海求珠者, 以其利心勝也。 崇祖若赴中朝, 身犯不赦之罪, 則反爲國家之恥, 而亦非所以保全大臣之道也。" 王曰: 其推案畢考後, 當發落。" 自健曰: "景祐之言已盡, 不待畢考。" 王曰: "崇祖在先王朝, 只以詐不以實罪之, 竟不坐貪汚。 若不得赴京, 終身廢棄矣。" 自健曰: "英陽副正涵在國恤奸女醫。 宗簿寺旣具事狀以啓, 臣等亦觀其推案, 其事明白無疑。 臣意以爲, 其罪甚於湯老。 前敎曰: ‘事非現著棄之。’ 涵當擗踊號泣之際, 以宗室之親, 忘哀縱淫如此, 若不治罪, 是長惡也。" 王曰: "旣已經赦, 又非著現之事, 不可追論。"

○正言韓訓啓: "王妃親祭, 不合於禮, 請更考禮文, 參酌施行。 且鄭崇祖嗜利無行, 斷不可使上國。" 正言李冑啓: "金繼宗當成宗國恤赴京時, 私奸宣川、義州官婢。 及還聞其妻亡, 而少無戚容, 乃與前私者歡, 行同禽獸。" 傳曰: "其鞫之。" 掌令李達善, 啓英陽正涵事, 不聽。 又啓大妃上陵未便事, 不聽。